《离亲咏》
魏晋·夏侯湛

剖符兮南荆。辞亲兮遐征。发轫兮皇京。夕臻兮泉亭。

抚首兮内顾。按辔兮安步。仰恋兮后涂。俯叹兮前路。

既感物以永思兮。且归身乎怀抱。苟违亲以从利兮。匪曾闵之攸宝。

视微荣之琐琐兮。知吾志之愈小。独申愧于一心兮。惭报德之弥少。

作者简介：（243—291）西晋谯国谯人，字孝若。幼有盛才，文章宏富。美容貌，少与潘岳友善，时称连璧。为太尉掾。武帝泰始中，举贤良，对策中第，拜郎中。后补太子舍人，转尚书郎，出为野王令。惠帝立，以为散骑常侍。性豪侈，将死，遗命薄敛。曾著《魏书》，见陈寿《三国志》，便坏己书而罢。今存《夏侯常侍集》。